Meta s-sħab iswed jibda jitla' u jinġabar, missirijietna kienu jidħlu għall-irdoss. Ma kinux jistennew li jinqabdu barra fl-għelieqi biex jaffrontaw elementi ferm iktar b'saħħithom u qawwija minnhom. Għax hemm eventi fil-ħajja li tista' tikkontrolla, u diversi oħra li ma tistax. Proprju għalhekk li huwa, ħafna drabi għaqli, speċjalment fil-kamp politiku, li tagħraf il-mument meta dan ikun qiegħed iseħħ. Fil-mument preħenti, il-Gvern mhuwiex jifhem u jieħu d-deċiżjonijiet li hemm bżonn biex jidħol għall-kenn minn dak li beda jiġma' kontra tiegħu. Hemm, fil-kamp Ewropew u internazzjonali, dak li Winston Churchill kien iddeskriva bħala "The Gathering Storm", li qiegħed jikber, biċċa biċċa, kontra tagħna. Kontra dan il-pajjiż u l-poplu. Effetti negattivi li ġejjin fuqna, minħabba dak li ilu jiġi traskurat. F'dawk il-passi li kellhom jiġu meħuda mill-Istat li baqgħu ma ġewx implimentati, u dawn qed jixħtu dell ikrah fuq l-istituzzjonijiet demokratiċi tagħna. Azzjoni effettiva? Fil-ħajja hemm min kien jagħti parir li wieħed għandu jħalli f'idejn iż-żmien biex itaffi jew isolvi ċerti problemi. Biss, minkejja li hemm eċċezzjonijiet fejn dan jista' jseħħ, il-maġġoranza tal-każijiet jitolbu azzjoni effettiva u immedjata. Proprju f'dan il-kuntest għandu jingħad li l-Gvern, wara dak li ilu jseħħ fl-aħħar snin, għadu ma jridx jaċċetta li għandu bżonn jidħol għal numru ta' emendi legali u miżuri biex dak li ġie mdgħajjef jiġu ssudat lura. Lill-Prim Ministri bħalu biss ikellem? Meta tara li fil-Parlament Ewropew hemm membri u kumitati li jsemmu, u mhumiex proprju jfaħħru lil pajjiżna, wieħed ma jistax jinjorahom. Wisq u wisq inqas ma għandu jinsulentahom. Il-kliem tal-Prim Ministru lejn is-sinjura, u deputata, Ana Maria Gomes ma kellhom qatt jingħadu. L-ewwel, għax ma jixraqx li jingħdu minn ħadd, wisq inqas minn min għandu fuqu r-responsabbiltà ta' dawn il-gżejjer. It-tieni, għax kienu wisq ikkargati fix-xejn u barra minn lokhom. M'għandekx tgħid lil delegazzjoni ta' dik l-istituzzjoni li ġew għalxejn, u wara tiddikjara li tkellem biss Prim Ministri għax l-oħrajn huma taħtek. Kult tal-personalità? Din l-attitudni tmiss sew mal-arroganza li ebda politiku m'għandu jidħol fiha, wisq u wisq inqas Prim Ministru ta' pajjiż. Hemm min qiegħed jargumenta li dan jindika iktar li hemm min qiegħed iqabbad, biċċa biċċa, il-kult tal-personalità li diversi minna jiftakru sew meta l-Unjoni Sovjetika kienet fl-aqwa tagħha. Nafu f'dan ilkoll li hemm linji, mhux ħoxnin ħafna, li jieħdu mexxej minn triq id-demokrazija għal dik li mhix. Iktar u iktar f'dan il-kuntest meta l-pajjiż mhuwiex qiegħed jirreaġixxi, kif il-proċedura korretta titlob, għall-kritika li qegħda ssirlu. Ser nibqgħu niżlin? Proprju minħabba dan it-tnikkir u għarfien ta' dak li għandu jsir, tul din il-ġimgħa ħadna daqqa ta' ħarta ikbar. Ir-rapport li ħareġ minn Freedom House, li tqis l-istat tad-demokrazija u protezzjoni tal-libertajiet u drittijiet fundamentali tal-bniedem, inżilna mis-sbatax-il post (17) għal sittax oħra 'l isfel, u issa ġejna fit-tlieta u tletin (33) post. Pożizzjoni xejn kumplimentuża, u żgur li mhix parti mill-wegħda tal-awqa żminijiet li smajna tant dwarhom ftit xhur ilu. Inżilna, u dan ser ikompli jeffettwa l-immaġini u r-reputazzjoni li diġà qed indabbru. Ħtija u responsabbiltà? Il-ħtija u l-piż tar-responsabbiltà qegħda fuq il-Gvern. Ma jistax ikompli jipprova jixħet id-dell fuq min m'għandux tort, imma jrid jaċċetta l-fatti u jimxi 'l quddiem minnhom. Kif diġà jaf il-poplu, l-Oppożizzjoni qegħda, il-ħin kollu tappella: l-ewwel, sabiex jittieħdu l-passi li jissudawna lura fid-demokrazija; it-tieni, qed tistieden lill-Gvern sabiex ma jibqax jissuppervja u jaċċetta li jkun hemm front komuni. Dak li għaddejna, u għadna għaddejjin minnu, jitlob li jsir malajr fl-interess nazzjonali. Tnikkir? Iktar ma l-Gvern jitnikker, iktar sejrin inkomplu nbatu. Fl-aħħar tal-ġurnata, dawn il-biċċiet li ilhom iqattru, ser jaqbdu iktar magħna. Il-pajjż ma jixraqlux dan. Mhix dinjità tiegħu li titħalla hekk. Fi ftit iktar xhur ser immissu l-qiegħ. Mhux biss, imma ser ikun ferm iktar diffiċli biex wieħed isewwi dak li qiegħed jiċċarrat. L-appell tagħna huwa lejn il-bidla t-tajba, għax l-esperjenza passata tgħallimna li iktar ma tikber is-suppervja u t-titkattar it-traskuraġni, aktar ser ikun iebes ix-xogħol.
Suppervja u traskuraġni?